Las wiken long Port Vila Stadium, i lukim olgeta Premia Divisen Digicel Championship oli kik off.
Be bifo long olgeta maj las Fraede, Shepherds United i kam blong plei wetem Spirit 08.
Shepherds United nao hemi openem sko, be i lukim Spirit 08 i kam bihaen blong ikwalaes.
Taem we Shepherds United i stap lukaotem wan moa poen, Spirit 08 i riplae wetem wan kaonta atak mo makem sekon poen blong hem.
Shepherds hemi dabolem atak wetem olgeta jenis we olgeta koj oli mekem, mo taem we Shepherds hemi stap konsentret long fored, Spirit 08 i makem namba 3 poen blong hem wetem wan kaonta atak bagken.
Faenol sko, Spirit 08 3 mo Shepherds United 1.
Long fes maj blong dei long Sarere, Siaraga hemi kam blong lus wetem Tupuji Imere long 3-2.
Siaraga hemi bin gat plante janis blong sko long maj ia, be oli neva mekem yus nomo long olgeta janis long fored blong gol.
Tupuji Imere, olgeta janis we oli bin gat ia nao oli makem trifala poen blong olgeta.
Siaraga oli traem blong faenem wan ikwalaesa leit long sekon haf, be i lukim everi bol we oli sendem i kam long fored, difens blong Tupuji i kliarem.
Sekon maj, Erakor i kam blong winim Ifira long 1-0.
Onli poen blong maj ia i kamaot long fes haf, thru long Tony Kaltak.
Ifira koj, pleia mo olgeta fan oli kam blong komplen long ‘poor refereeing’, we risal blong hem nao i lukim oli mas jenisim tufala assistant rafri long sekon haf.
Tenaot blong olgeta maj ofisol long Fraede mo las Sarere i no reflektem standad blong futbol long PVFA Digicel Championship, mo i nid blong rafri komitim i lukluk wea ples nao oli nid blong fixim.
Las maj blong dei, Digicel Amicale i kam blong dro wetem Tafea long 1-1.
Wan ‘own goal’ blong Jaycen Botleng, i lukim Amicale i tekem lid long fes haf, be Tafea i kambak blong ikwalaes thru long wan hed blong Kevin Iata, thru long wan kona kik.
Maj blong Tafea mo Digicel Amicale kolosap oli postpone afta we i no bin gat eni rafri, i mekem se PVFA i mas go kasem Mele blong karem Mahit Chilia blong kam ofisietem maj ia, long las minit.
Hemia nao klasmen afta long olgeta maj las wiken.
1. Erakor Golden Star 15
2. Tafea FC 13
3. Ifira Black Bird 12
4. Tupuji Imere 7
5. Amicale 5
6. Spirit 08 3
7. Siaraga 1
8. Mauriki 1
9. Shepherds United 0
tpi_Latn tpi_Latn tpi_Latn tpi_Latn tpi_Latn tsn_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn bjn_Latn eng_Latn ibo_Latn srd_Latn tpi_Latn kik_Latn vec_Latn tso_Latn